機舂歌
作者：錢時
朝代：宋

paragraphs: 機舂結草溪之唇，翳桑古柳聯清陰。
無人認得東流水，如此妙旨誰知音。
碧渠走峻琉璃滑，鳴瀑怒卷波瀾闊。
飛輪轉撥無已時，試問此機是誰發。
此機欲見妙無形，此機那復聲可聞。
自從清濁未高下，直至而今無暫停。
上有茅齋人靜止，日用變化心如水。
齋名果育定何如，爲言只此機舂是。